Sarajevska hagada

Sarajevska hagada jevrejski je rukopisno oslikani kodeks nastao u drugoj polovini 14. stoljeća na području sjeverne Španije. Na tlo Bosne i Hercegovine donijeli su je protjerani Jevreji Sefardi. Na hebrejskom jeziku hagada (haggadah) znači "priča".

Smatra se jednom od najljepših knjiga ove vrste, a čuva se u Zemaljskom muzeju u Sarajevu i u njegovom je posjedu od 1894, dok je prije toga pripadala sarajevskoj jevrejskoj porodici Kohen.

Nakon Drugog svjetskog rata čuvana je u čeličnoj kaseti Zemaljskog muzeja. Najviše jednom u godini pokazivana je javnosti. U Madridu je 1992. bila priređena svjetska izložba. Obilježavalo se 500 godina od progona Jevreja iz Španije.

Organizatori izložbe tražili su Hagadu, međutim, uslijed rata u Bosni i Hercegovini knjiga nije napustila Sarajevo.
Zbog osjetljivosti materijala, originalna Hagada javno se izlaže samo četiri puta godišnje.

Sadržaj Sarajevske hagade ispisan je krasnopisom na prerađenoj i istančanoj koži, u periodu kad papir još nije bio ušao u masovnu upotrebu. Ova knjiga ima 142 pergamentska lista, dimenzija 16,5 × 22,8 cm. Neki od njih ispisani su krasnopisom, neki su iluminirani, a neki, opet, potpuno prazni. Uvezani su u tabake od po osam ili 12 stranica.

Iako autor nije poznat, gotovo je sigurno da je nastala kao vjenčani poklon.

Sarajevska hagada važan je dio bosanskohercegovačke tradicije.

 Reference 

 Vanjski linkovi 

 Službeni sajt Zemaljskog muzeja
 Službeni sajt Komisije za očuvanje nacionalnih spomenika Bosne i Hercegovine
 Fotografije Sarajevske hagade na talmud.de

Kategorija:Bosanskohercegovačka književnost
Kategorija:Nacionalni spomenici u Sarajevu
Kategorija:Jevreji u Bosni i Hercegovini